C 214/144
RO
Jurnalul Oficial al Uniunii Europene
16.6.2023
Joi, 19 ianuarie 2023
66. regretă profund că cinci state membre refuză încă să participe la EPPO, și anume Polonia, Ungaria, Suedia, Danemarca și Irlanda;
67.
regretă că participarea statelor membre la EPPO nu este obligatorie; își reiterează apelul adresat statelor membre care nu participă la EPPO să adere la EPPO cât mai curând posibil; invită Comisia să încurajeze participarea la EPPO prin măsuri pozitive;
68. subliniază că cadrele juridice ale OLAF și EPPO prevăd în mod clar că cele două oficii lucrează în strânsă cooperare, respectându-li-se mandatele, prerogativele și competențele individuale; constată, în acest sens, că în 2021 OLAF a deschis 26 de investigații complementare și a desfășurat opt operațiuni de sprijin; remarcă faptul că OLAF a transmis 167 de dosare către EPPO, legate în principal de gestiunea partajată (63) și de cheltuielile directe (34) și, totodată, un număr egal de dosare care vizau investigațiile interne și internaționale (25 de cazuri pentru fiecare categorie); apreciază că această transmitere a dus la deschiderea de către EPPO a 85 de anchete penale și că astfel de cazuri se referă la o pierdere totală estimată la bugetul UE de 2,2 miliarde EUR; încurajează atât OLAF, cât și EPPO să consolideze în continuare cooperarea lor;
69. remarcă faptul că OLAF cooperează în mod activ cu CCE, Eurojust și Europol; salută eforturile comune ale OLAF și ale Europol de a evalua amenințările la adresa instrumentului MRR și vulnerabilitățile acestuia, precum și cooperarea acestor organisme cu alte servicii ale Comisiei însărcinate cu supravegherea MRR (Direcția Generală Afaceri Economice și Financiare și Secretariatul General al Comisiei); apreciază raportul comun al OLAF/Europol intitulat „Assessing the threats to the NextGenerationEU (NGEU) Fund” [Evaluarea amenințărilor la adresa fondului NextGenerationEU (NGEU)];
70. salută acordul de lucru dintre Europol și EPPO, care a intrat în vigoare la 19 ianuarie 2021; ia act de faptul că, la 3 septembrie 2021, au fost semnate, de asemenea, acorduri de lucru pentru un cadru de cooperare între EPPO și CCE;
71.
observă că EPPO și Grupul Băncii Europene de Investiții (BEI) au semnat, de asemenea, acorduri de lucru pentru a garanta că BEI poate transmite cu ușurință informații care intră în sfera de competență a EPPO înainte ca inspectoratul general al BEI să întreprindă vreo acțiune;
72. solicită o cooperare mai strânsă cu Eurojust; salută schimbul de expertiză și schimburile dintre participanții la seminarii și la alte prezentări, dar consideră că contribuția Eurojust ar trebui evaluată și definită în cadrul arhitecturii antifraudă, pe baza complementarității sale cu EPPO și confirmând sinergiile rezultate din cooperarea sa cu OLAF;
73.
salută lansarea operațiunii „Sentinel” și a Forumului NextGenerationEU privind aplicarea legii, acesta din urmă fiind o inițiativă comună, condusă împreună de Europol și Italia, care reunește în structura sa Europol, EPPO, OLAF, Eurojust, Agenția UE pentru Formare în Materie de Aplicare a Legii și statele membre, oferind un forum pentru schimbul de informații și pentru coordonarea operațiunilor cu scopul de a combate infiltrarea criminalității organizate în economia legală și de a proteja pachetul de stimulente NGEU, cu un accent deosebit pe corupție, evaziunea fiscală, deturnarea de fonduri și spălarea de bani; consideră că, pentru a aborda în mod eficient amenințarea pe care o reprezintă crima organizată, schimbul de bune practici și elaborarea de strategii comune și coordonate sunt esențiale;
74. reamintește că OLAF a fost creat nu numai pentru investigațiile interne, ci și pentru sprijinirea statelor membre în investigațiile externe; reamintește că principiul subsidiarității împiedică OLAF să lanseze investigații în situațiile în care statele membre se află într-o poziție mai bună pentru a acționa, dar acest lucru nu exclude posibilitatea ca OLAF să efectueze analize ale cazurilor, tendințelor și modelelor recurente sau să se bazeze pe cooperarea consolidată și pe acțiunile de succes generate de capacitatea sa de a detecta fenomenele respective;
75.
ia act, în ceea ce privește aspectele vamale, de coordonarea operațională extrem de strânsă dintre OLAF, Oficiul Uniunii Europene pentru Proprietate Intelectuală, Interpol și OMV; regretă deficiențele sistemelor de alertă ale statelor membre;
76. este conștient de faptul că, la 18 iunie 2021, Comisia și EPPO au semnat acordurile administrative pentru punerea în aplicare a obligațiilor reciproce de informare și consultare prevăzute la articolul 103 alineatul (2) din Regulamentul privind EPPO, în temeiul cărora EPPO poate investiga și urmări penal într-un mod mai eficace infracțiunile care afectează bugetul UE, iar departamentele Comisiei pot asigura o monitorizare administrativă, financiară și disciplinară adecvată a anchetelor EPPO, inclusiv măsuri preventive pentru a proteja bugetul UE;